
Budsjettoppfølging per 2. tertial 2003

./.
Som vedlegg 1 følger en oversikt over regnskapsførte og budsjetterte inntekter og utgifter per enhet. Oversikten gjelder bevilgningsøkonomien
 per 31.08.

Universitetet i Tromsø har et regnskapsført underforbruk ved utgangen av august på 31,9 millioner kroner. Opprinnelig var det budsjettert med et underforbruk på 8,8 mill. på dette tidspunktet
, revi​dert budsjett er nå 27,6 mill. Avviket mellom budsjett og regnskap er altså 4,3 mill. Statsbevilg​ningen tildeles med 1/12 månedlig og fordeles jevnt gjennom året, mens lønnsutgiftene vil være størst i andre halvdel av året som følge av at lønnsutgiftene er minimale i juni måned (avsatte ferie​penger utbetales i juni). I tillegg kommer at større investeringer ofte gjøres på slutten av året. Dette til sammen forklarer hvorfor det er naturlig at det er et underforbruk på denne tiden av året.

Avviket mellom budsjetterte og regnskapsførte inntekter og utgifter må til dels tilskrives periodise​ringsproblematikk. Det vil si at det ikke alltid er enkelt å forutsi i hvilken måned en inntekt eller utgift vil påløpe. En årsak til dette er at universitetene ikke aktiverer
 og avskriver investeringer, men utgiftsfører hele beløpet på kjøpetidspunktet. Likevel er både lønnsutgifter og bevilgningene relativt forutsigbare, noe som taler for at avviket mellom budsjett og regnskap ikke bør være for stort. Noe av avvikene som fremgår av vedlegget må derfor også ses i sammenheng med at det fort​satt er et potensial for forbedringer i budsjettarbeidet ved flere enheter.

./.
Som vedlegg 2 følger en oversikt over endringen i udisponert bevilgning (overførte bevilgninger) i perioden 01.01—31.08.03. For de fleste enhetene er denne beholdningen økt i løpet av året, som følge av underforbruk så langt. 

Kommentarer til de enkelte fakulteter/enheter

Universitetsdirektøren har bedt enhetene om å gjennomgå økonomien sin, og å kommentere avvik mellom regnskap og budsjett. Enhetene er også bedt om å revidere budsjettene sine ved store avvik fra regnskapet. Nedenfor følger en sammenfatning av de ulike fakultetenes/enhetenes kommentarer.

Sentraladministrasjonen

Det ventes ingen større avvik fra budsjettet.

Felles infrastruktur

Budsjettet er justert for kjøp og salg av eiendommer. Det er solgt fem eneboliger i løpet av året, mens universitetet har kjøpt Planetariet av Statsbygg. Budsjettet for ombygging av kantina ved real​fagbygget er overskredet med 2,65 millioner. Det er høy aktivitet i byggebransjen i Tromsø, noe som presser opp prisene.

Universitetets fellesutgifter

Utbetalingene til samskipnaden vil for hele året bli 1,4 millioner høyere enn budsjettert. Dette skyl​des dels en omlegging av betalingsrutinene, og dels underskuddsdekning ved studenthuset Driv.

Samisk senter
Enkelte utgifter kommer senere enn antatt. Senteret venter et visst underforbruk i forhold til budsjett ved årsslutt.

Universitetsbiblioteket

Forbruket er omtrent som budsjettert.

Semut, Amundsensenteret og Kvinnforsk

Det må forventes et visst underforbruk ved årsslutt, dette skyldes særlig at tidligere års underfor​bruk ble inntektsført da sentrene ble flyttet direkte under styret.

Det matematisk-naturvitenskapelige fakultet

Fakultetet hadde opprinnelig budsjettert med et betydelig overforbruk i år (12 mill.). Til sammen​ligning var overførte bevilgninger fra 2002 på ca. 3,6 mill. Universitetsdirektøren og fakultetsledel​sen har i fellesskap sett på mulige tiltak for å bringe økonomien i balanse. Blant annet vil lavere lønnsvekst og ledighet i stillinger gi besparelser i forhold til budsjettet, i tillegg forventer man at noen midler vil stå ubrukt ved årets slutt. Det budsjetterte overforbruket er nå redusert til ca. 3,3 millioner kroner, og det er en viss mulighet for at tallet vil bli ytterligere redusert.

Fakultetet vurderer ulike langsiktige tiltak for å dimensjonere driften til bevilgningen.

Norges fiskerihøgskole

Høgskolen forventer ingen vesentlige avvik fra budsjettet.

Det juridiske fakultet

Fakultetet har varslet et overforbruk for 2003 på i størrelsesorden 3 millioner, jf. en overført bevilg​ning fra 2002 på 1,17 mill. Årsaken er i første rekke at det er foretatt tilsettinger i løpet av året, som det ikke var budsjettert med. Mesteparten av fakultetets budsjett er bundet opp i fast lønn. Det er derfor små muligheter til å unngå en overskridelse helt. Det arbeides likevel med å begrense over​forbruket så mye som mulig.

Det medisinske fakultet

Fakultetet forventer å komme ut omtrent som budsjettert. Lønnsutgiftene er noe høyere enn bud​sjettert, men dette blir oppveid av lavere driftsutgifter.

Det samfunnsvitenskapelige fakultet

SV-fak. budsjetterte opprinnelig med et overforbruk på ca. 8,4 millioner, mens oppspart bevilgning ved årsskiftet var 1,9 millioner. Også her har fakultetet og universitetsdirektøren i fellesskap sett på mulige tiltak for å bedre økonomien. Budsjettert overforbruk er foreløpig redusert til 3,9 millioner. Det arbeides for å redusere dette ytterligere, slik at driften holdes innenfor rammen av årets og oppspart bevilgning.

Det humanistiske fakultet

Underforbruket har først og fremst sammenheng med at enkelte påløpte kostnader ikke er belastet i regnskapet. Det forventes bare små avvik ved årsslutt.

Tromsø museum

Tromsø museum har et etterslep på registrering av eksterne prosjekter, slik at dekningsbidrags​inntektene kommer senere enn antatt. Museet arbeider med å komme à jour så raskt som mulig. 

Program for læring og praktisk pedagogikk

Det forventes ingen større avvik fra budsjett.

Universitetets senter for videre- og etterutdanning

Senteret hadde opprinnelig budsjettert med et overforbruk på 1,4 millioner kroner. Anslaget er nå redusert til ca. 0,6 millioner. Bedringen skyldes først og fremst høyere refusjoner enn budsjettert. 

Universitetsdirektørens vurdering

Enkelte fakulteter/enheter har problemer med å holde seg innenfor de budsjetterte rammene i år. Dette må blant annet ses i sammenheng med manglende lønns- og priskompensasjon og arbeidet med kvalitetsreformen. Universitetsdirektøren forutsetter imidlertid at disse fakultetene setter inn de tiltak som er mulig for å komme i økonomisk balanse.

Universitetet hadde ved årets begynnelse en overført bevilgning på til sammen ca. 64 millioner. Det opprinnelige budsjettet tilsa et samlet overforbruk i år på 43 millioner. Dette tallet blir nok vesentlig lavere. Enhetene er bedt om å revidere budsjettene sine etter hvert som de får sikrere anslag for re​sultatet. Fortsatt er det usikkert hva årsresultatet vil bli, men universitetsdirektøren forventer ikke noe vesentlig avvik mellom inntekter og utgifter i år for universitetet totalt sett.

Innstilling til vedtak

Universitetsstyret tar saken til orientering.

Tromsø, 01.09.2003

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 2

� Det vil si at den eksternt finansierte virksomheten (bidrags- og oppdragsprosjekter) er holdt utenfor.


� Budsjettet blir revidert løpende som følge av endrede anslag for inntekter/utgifter, omdisponeringer, uforutsette forhold osv. 


� Aktivering vil si at en eiendel føres i balanseregnskapet – ikke i resultatregnskapet. Senere avskriver man eiendelen hvert år i takt med verditapet.

